CELEX: 62008CN0197
Language: et
Date: 2008-05-14 00:00:00
Title: Kohtuasi C-197/08: 14. juunil 2008 esitatud hagi — Euroopa Ühenduste Komisjon versus Prantsuse Vabariik

19.7.2008   
            
            
               ET
            
            
               Euroopa Liidu Teataja
            
            
               C 183/14
            
         14. juunil 2008 esitatud hagi — Euroopa Ühenduste Komisjon versus Prantsuse Vabariik
   (Kohtuasi C-197/08)
   (2008/C 183/27)
   Kohtumenetluse keel: prantsuse
   Pooled
   
      Hageja: Euroopa Ühenduste Komisjon (esindaja: M. W. Mölls)
   
      Kostja: Prantsuse Vabariik
   Hageja nõuded
   
               —
            
            
               Tuvastada, et kuna Prantsuse Vabariik võttis vastu ja jättis jõusse Prantsusmaal tarbimiseks ringlusse lubatavate sigarettide suhtes kohaldatava miinimumhindade süsteemi ning keelu müüa tubakatooteid „alandatud hinnaga, mis on vastuolus rahvatervise eesmärkidega”, siis on ta rikkunud direktiivi 95/59/EÜ (1) artikli 9 lõikest 1 tulenevaid kohustusi;
            
         
               —
            
            
               mõista kohtukulud välja Prantsuse Vabariigilt.
            
         Väited ja peamised argumendid
   Hageja väidab, et direktiivi 95/59/EÜ artikli 9 lõige 1 Euroopa Kohtu tõlgenduses keelab selgelt liikmesriikide sekkumise tubakatoodete jaemüügiks meelevaldselt miinimumhindu kehtestada. Kuna niisugused miinimumhinnad takistavad tootjatel ja importijatel vabalt kindlaks määrata iga oma toote maksimumjaemüügihinda, siis piiravad need miinimumhinnad tegelikult hindade konkurentsi ja kahjustavad siseturu toimimist.
   Mis puutub kostja rõhutatud vajadusse teha eespool viidatud normist erand rahvatervise kaitseks, siis komisjon ei vaidle vastu, et teatud tingimustel võib selle eesmärgi saavutamiseks osutuda vajalikuks teha EÜ asutamislepingu kaupade vaba liikumist reguleerivatest normidest erandeid. Antud juhul siiski, nagu ka Euroopa Kohus on juba otsustanud, sobib rahvatervise kaitse-eesmärgi saavutamiseks tubakatoodete kõrge maksustamine, mis ei kahjusta hindade vaba kindlaksmääramise põhimõtet.
   
      (1)  Nõukogu 27. novembri 1995. aasta direktiiv 95/59/EÜ muude tubakatoodete tarbimist mõjutavate maksude kohta peale käibemaksu (EÜT L 291, lk 40; ELT eriväljaanne 09/01, lk 283).